
REFERAT

privind aprobarea asocierii  în participaţiune a Consiliului Local al Municipiului Timişoara cu: 

- Consiliul Judeţean Timiş

- Universitatea de Vest din Timişoara

- Universitatea “Politehnica” din Timişoara  şi 

- Institutul e-Austria Timişoara

în vederea realizării unui parc ştiinţific şi tehnologic şi anume “PARC DE TEHNOLOGIA INFORMAŢIEI TIMIŞOARA”


Un element determinant în afirmarea domeniului  cercetării şi dezvoltării tehnologice de calitate, ca promotor al unei economii bazate pe cunoştinţe competitive şi dinamice, îl reprezintă apariţia în anii '90 a Parcurilor Ştiinţifice şi Tehnologice, cu deosebire în domeniul tehnologiei informaţiei, dar nu numai. La ora actuală funcţionează modele de succes ale unor astfel de parcuri în foarte multe oraşe europene ca Paris, Marsilia, München, Linz etc. Aceste parcuri, dezvoltate cu sprijinul guvernelor ţărilor respective, al autorităţilor locale şi al domeniului privat, s-au dovedit a fi motorul unei dezvoltări exponenţiale a domeniului IT în zonele în care funcţionează.

Integrarea comunităţii ştiinţifice şi tehnice româneşti, în sistemul ştiinţei şi tehnologiei europene, constituie o opţiune politico-strategică în vederea integrării României în Uniunea Europeană. Dezvoltarea infrastructurilor specializate pentru transfer tehnologic şi inovare reprezintă o componentă de importanţă deosebită a politicii generale de investiţii în domeniul cercetare-dezvoltare şi inovare. Un pas important în această direcţie a fost realizat prin aprobarea Legii Nr. 50 din 21 ianuarie 2003 (în temeiul Ordonanţei Guvernului nr.14/2002) privind constituirea şi funcţionarea parcurilor ştiinţifice şi tehnologice. Legea pune la dispoziţie un instrument concret de reglementare a modului de înfiinţare şi funcţionare a acestor parcuri.


Timişoara  - adevărata capitală a Banatului – a fost şi continuă încă să fie un puternic centru polarizator în toate domeniile de activitate, puterea sa de atracţie depăşind aria de influenţă directă şi manifestându-se asupra întregii zone de vest a României. Această atracţie se datorează pe de o parte dezvoltării sale economice tradiţionale iar pe de altă parte, implementării în municipiu a activităţilor competitive, utilizând tehnologii de vârf, cu precădere în domeniul Tehnologiei Informaţiei (IT), domeniu care, în ultima decadă, a avut o dezvoltare spectaculoasă pe plan mondial, fapt reflectat şi în economia românească.


La ora actuală în Timişoara apar în evidenţele Registrului Comerţului peste 300 de firme ale căror domeniu principal de activitate este direct legat de tehnologia informaţiei. Multe dintre aceste firme au fost create cu capital străin şi autohton, marea lor majoritate producând software (SW) pentru export. Dintre companiile producătoare de SW amintim: Alcatel, Siemens Vdo, Lasting, Saguaro, Romita, Caatoosee, Qct etc.

 
     Centru universitar renumit, Timişoara beneficiază de resursele umane necesare pentru dezvoltarea industriei de software. Cele patru facultăţi din cadrul Universităţii Politehnice (automatică-calculatoare, electronică-telecomunicaţii şi electrotehnică) şi Universităţii de Vest (matematică-informatică) produc anual aproximativ 500 de absolvenţi. Firmele de prestigiu în domeniu existente în municipiu, nu au capacitatea de absorbţie integrală a acestei categorii de elită a forţei de muncă locale. Tările cu economii dezvoltate – SUA, Canada, Germania, Franţa - au politici coerente de atragere a specialiştilor din domeniu IT, cei din România fiind alături de cei din India şi Bulgaria printre cei mai căutaţi pe piaţa internaţională a forţei de muncă. Ca rezultat, în ultima perioadă de timp se manifestă o migraţie îngrijorătoare a tinerilor absolvenţi din acest domeniu către ţările din Europa de Vest sau către America. 


O politică coerentă, susţinută activ de autorităţile publice locale de la toate nivelurile, pentru păstrarea  acestor specialişti în Timişoara, este absolut necesară.
În concordanţă cu cele mai sus prezentate, în scopul sprijinirii şi dezvoltării unor structuri menite să producă tehnologie de vârf, cu precădere în domeniul IT, se  propune realizarea în parteneriat instituţional în Timişoara.- a unui PARC DE TEHNOLOGIA INFORMAŢIEI.
Această iniţiativă este în concordanţă cu strategia generală de dezvoltare a municipiului, întrucât în cadrul Conceptului Strategic de Dezvoltare Economică şi Socială a Zonei Timişoara – direcţia strategică II, Oiectiv 1, Subobiectiv 1.1, Măsura 4 se prevede:: „Iniţierea unor structuri inovative/aplicative în domeniul tehnologiilor de vârf (parcuri tehnologice, parcuri virtuale, centre de transfer tehnologic”;

Iniţiativa se înscrie şi în cadrul politicilor naţionale vizând încurajarea dezvoltării parcurilor tehnologice şi a centrelor de transfer tehnologic promovate  în ultima perioada de timp de către Guvernul României, urmând practicile intenaţionale.


 
„Parcul de Tehnologia Informaţiei Timişoara” va fi înfiinţat în baza Legii nr.50 din 21 ianuarie 2003 pentru aprobarea Ordonanţei Guvernului nr.14/2002 privind constituirea şi funcţionarea parcurilor ştiinţifice şi tehnologice, publicată în Monitorul Oficial Nr.70/03.02.2003.

Domeniul de activitate al parcului este tehnologia nformatiei, cuprinzand cu precadere: software, calculatoare, comunicatii, nanotehnologii, informatica si matematica.
           Obiectivele principale ale parcului sunt:

· dezvoltarea potenţialului ştiinţific, tehnic şi economic la nivel regional; 

· dezvoltarea sectorului industrial al tehnologiilor de vârf din domeniul IT;

· sprijinirea creării de noi firme în domeniul IT, în special prin crearea unui mediu de incubare; 

· facilitarea transferului tehnologic ale rezultatelor noi din domeniul IT la agenţii economici interesaţi în folosirea produselor sau a pachetelor de produse şi servicii cu valoare comercială şi valorificarea acestora pe piaţa internă şi externă;

· facilitarea implementării în sectorul industrial şi valorificarea pe piaţă a rezultatelor cercetării de vârf, din domeniul IT, cu precădere a celei desfăşurate în universităţi şi institute de cercetare locale, şi în mod special cele de la UVT, UPT şi IeAT ;

· crearea unor alternative pe piaţa muncii în domeniul tehnologiilor avansate şi, implicit, susţinerea restructurării industriale ;

· integrarea studenţilor şi a absolvenţilor de învăţământ superior în mediul socio-economic;

· stabilizarea specialiştilor cu performanţe profesionale ridicate în domeniul cercetării şi al învăţământului superior; 

· iniţierea şi dezvoltarea cooperării dintre mediile universitare şi de cercetare cu sectorul industrial;

· atragerea de fonduri private în învăţământ şi cercetare;

· atragerea companiilor străine pentru a investi în activităţi de cercetare, transfer tehnologic şi producţie;

· crearea de noi locuri de muncă în domeniul tehnologiilor avansate;
· stimularea agenţilor economici pentru participarea activă a sectorului privat la dezvoltarea şi valorificarea cercetării şi inovării din domeniul IT, prin realizarea unor produse comerciale de înaltă tehnicitate;

· stimularea potenţialului inovativ şi tehnico-ştiinţific al personalului angajat în producţia software, al universitarilor, al cercetătorilor şi al studenţilor.

       Partenerii iniţiali ai asocierii în participaţiune pentru crearea parcului, sunt: Consiliul Local Timişoara Consiliul Judeţean Timiş, Universitatea de Vest Timişoara, Universitatea "Politehnica" Timişoara şi Institutul e-Austria Timişoara. Asocierea in participatiune  va fi condusa de un Consiliu de Conducere format din 11 membri, desemnati astfel: doi reprezentanti din partea Consiliului Judetean Timis, doi reprezentanti din partea Consiliului Local, doi reprezentanti din partea Universitatii de Vest din Timisoara, doi reprezentanti din partea Universitatii “Politehnica” din Timisoara, doi reprezentanti din partea Institutului e-Austria Timisoara si un reprezentant din partea Prefecturii Judetului Timis (acesta nu are drept de vot).

       Sediul administrativ al Parcului de Tehnologia Informaţiei Timişoara, va funcţiona în spaţiul în suprafata totala de 63 mp, situat în Timişoara B-dul Republicii nr. 9, proprietatea Universităţii „Politehnica” Timişoara, care va fi închiriat în acest scop la o chirie de 6 Euro/mp, valoare stabilită pentru primele 12 luni de activitate.
       Finanţarea iniţială va fi asigurată prin participarea egală a partenerilor, după cum urmează:

· Consiliul Local Timisoara – 10.000 Euro

· Consiliul Judetean Timis - 10.000 Euro;
· Universitatea de Vest din Timisoara – 10.000 Euro;

· Universitatea “Politehnica” din Timisoara – 10.000 Euro;
· Institutul e-Austria Timisoara – 10.000 Euro;

Finanţarea iniţială va fi folosită pentru amenajarea şi dotarea cu echipamente a sediului administrativ, precum şi pentru acoperirea cheltuielilor administrative şi de personal.  Pondererea acestor cheltuieli va fi stabilită de către Consiliul de Conducere al Asocierii În Participaţiune.

      Pentru perioada următoare se are în vedere atragerea de fonduri din următoarele surse:

a) autorităţile locale (Consiliul Local Timişoara, Consiliul Judeţean Timiş);

b) guvernul României (finanţare din partea Ministerului Educaţiei şi Cercetării, Ministerului Comunicaţiilor şi Tehnologiei Informaţiei, Ministerului Dezvoltării şi Prognozei);

c) guvernul Austriei (Ministerul Federal Austriac pentru Educaţie, ştiinţă şi cultură, Ministerul Federal Austriac pentru Economie şi Muncă);

d) comunitatea europeană (FP6, PHARE etc);

e) Banca Mondială;

f) sponsorizări şi investiţii din sectorul privat.

     Dezvoltarea parcului se va realiza în trei faze:

- Faza initiala. Infiintarea parcului in localul Universitatii "Politehnica" din Timisoara din B.dul Republicii Nr. 9. (iunie 2003).
- Faza de implementare. Dezvoltarea unei locatii (amenajarea unei cladiri) puse la dispozitie de parteneri in vederea gazduirii firmelor integrate in Parc (septembrie 2003 – august 2006).

- Faza de extindere. Dezvoltarea de infrastructura si facilitati in zone ale municipiului Timisoara puse la dispozitie de catre parteneri. Se are in vedere si concesionarea de teren de catre firme sau banci in vederea constructiei de infrastructura destinata exclusiv activitatilor din domeniul IT (septembrie 2006 – august 2010). 

Parcul va oferi firmelor participante următoarele elemente  de atractivitate şi avantaje:

Elemente de atractivitate:

- cadrul optim pentru integrarea învăţământului şi a cercetării cu producţia în domeniul IT;

- mediu integrat stimulativ, deschis participării tuturor celor interesaţi cu preocupări în domeniu IT;

- condiţii avantajoase de participare, la diferite niveluri: locaţie şi logistică pentru firmele începătoare şi cele în curs de consolidare; birouri amenajate pentru firmele dezvoltate;

- posibilitatea de a achiziţiona teren şi de a construi în regie proprie sedii sau spaţii de producţie în domeniu IT.

Avantaje:

- informare just-in time în domeniul IT;

- oportunităţi de afaceri, proiecte, contracte de cercetare şi dezvoltare;

- know-how referitor la noutăţile ştiinţifice, tehnologice, aplicaţii recente; 

- mediu care facilitează schimbul de idei, de tehnologii, de cunosţinte;

- diseminarea expertizei fiecărui participant într-un ambient specific;

- stimularea dezvoltării în comun de proiecte, asigurarea suportului integrator în acest scop;

- asistenţă pentru participarea la proiecte europene, găsirea de parteneri, asistenţă în realizarea propunerilor;

- cursuri de specialitate, prezentări, cursuri introductive în problematica domeniului IT;

- asistenţă şi facilităţi de incubare pentru firmele începătoare;

- logistică şi condiţii deosebite pentru firmele medii;

- birouri de reprezentare şi diseminare pentru firmele mari;

- organizarea de expoziţii, work-shopuri tematice, conferinţe, prezentări, manifestări ştiinţifice; 

- facilitarea schimbului de specialişti; 

- mediu excelent pentru recrutarea resurselor umane cu înaltă pregătire, cu deosebire din rândul absolvenţilor facultăţilor de profil;

- dezvoltarea sectorului IT în beneficiul tuturor; 

- o strategie "win-to-win" pentru toţi participanţii.

Beneficiile estimate a fi obţinute în domeniul dezvoltării economice locale sunt următoarele:

- încurajarea dezvoltării tehnologiilor de vârf; 

- creşterea numărului de firme în domeniul producţiei de software; 

- reducerea ratei şomajului;

- creşterea numărului de locuri de muncă destinate tinerilor absolvenţi; 

- păstrarea forţei de muncă tinere, calificate în limitele municipiului şi implicit reducerea emigraţiei precum;

- încurajarea dezvoltării IMM-urilor – motorul dezvoltării economice locale;

Având în vedere aspectele  mai sus menţionate,

Propunem:

Comisiilor I, II, III şi IV ale Consiliului Local al Municipiului Timişoara spre aprobare: 

1. Asocierea  în participaţiune - a Consiliului Local al Municipiului Timişoara cu:

- Consiliul Judeţean Timiş

- Universitatea de Vest din Timişoara

- Universitatea “Politehnica” din Timişoara  

- Institutul e-Austria Timişoara 

şi

Contractul  de Asociere în Participaţiune
în vederea realizării obiectivului “PARC DE TEHNOLOGIA INFORMAŢIEI TIMIŞOARA”

2. Participarea Consiliului Local al Municipiului Timişoara la cofinanţarea cheltuielilor ocazionate de realizarea şi funcţionarea, obiectivului “Parc de Tehnologia Informaţiei Timişoara”

Cota parte din finanţarea iniţială ce revine Consiliului Local al Municipiului Timişoara în calitate de asociat este contravaloarea în lei a sumei de 10.000 Euro, calculată la data efectuării plăţilor şi va fi asigurată din bugetul local. 

3 Concesionarea  unei parcele de teren în suprafaţă de 1 ha, cu posibilităţi de extindere de 1  ha în Parcul Industrial Freidorf, în vederea amplasării Parcului într-o etapă viitoare.

